b'\n_START_ARTICLE_\nMuukalaisten y\xc3\xb6\n_START_SECTION_\nPelaaminen\n_START_PARAGRAPH_\nMuukalaisten y\xc3\xb6 on graafinen seikkailupeli, jossa pelaajan on tarkoitus ratkoa pulmia ja edet\xc3\xa4 pelimaailmassa objekteja klikkaamalla.\n_START_SECTION_\nJuoni\n_START_PARAGRAPH_\nOn pyh\xc3\xa4inp\xc3\xa4iv\xc3\xa4n aattoy\xc3\xb6. Teinipoika Benjamin \xe2\x80\x9dBen\xe2\x80\x9d Richards on todistamassa enonsa Alberto Einstonen yrityst\xc3\xa4 k\xc3\xa4ynnist\xc3\xa4\xc3\xa4 t\xc3\xa4m\xc3\xa4n uusinta keksint\xc3\xb6\xc3\xa4, madonreik\xc3\xa4moottoria. Salama kuitenkin iskeytyy koneeseen ja se toimii odottamattomalla tavalla. Taivaalle syntyy repe\xc3\xa4m\xc3\xa4, jonka kautta mystist\xc3\xa4 energiaolentoa jahtaava avaruusalus ajautuu maahan. Energiaolento p\xc3\xa4\xc3\xa4see karkuun, ja avaruusoliot kaappaavat Alberton vangiksi kostona. He uskovat Alberton kykenev\xc3\xa4n saamaan olennon kiinni ja palauttamaan heid\xc3\xa4t omaan galaksiinsa. Benin teht\xc3\xa4v\xc3\xa4n\xc3\xa4 on pelastaa enonsa ja vapauttaa maailma muukalaisuhasta.\n_START_SECTION_\nKehitys\n_START_PARAGRAPH_\nMuukalaisten y\xc3\xb6n kehityst\xc3\xa4 johti Mikko Miettinen, joka oli p\xc3\xa4\xc3\xa4ssyt Bloodhouseen t\xc3\xb6ihin esittelem\xc3\xa4ll\xc3\xa4 seikkailupeliaihiotaan. Miettinen oli aina halunnut tehd\xc3\xa4 oman seikkailupelin LucasArtsin pelien hengess\xc3\xa4. Kehitys aloitettiin vuonna 1992, ja peli saatiin valmiiksi kolme vuotta my\xc3\xb6hemmin. Musiikin s\xc3\xa4velsi demoskene-taustainen Jonne Valtonen. Kesken kehityksen Bloodhouse ja Terramarque yhdistyivat muodostaen uuden pelitalon Housemarquen. Kehitystiimi oli 11 hengen kokoinen._NEWLINE_Pelin animaattorina toimi Miha Rinne, joka ei kuitenkaan saanut ty\xc3\xb6st\xc3\xa4\xc3\xa4n palkkaa \xe2\x80\x93 h\xc3\xa4n l\xc3\xa4htikin ennen pelin julkaisua muualle t\xc3\xb6ihin. Miettisen mukaan projektia tehtiinkin omalla riskill\xc3\xa4, sill\xc3\xa4 rahaa oli luvassa vasta kun pelin sai myyty\xc3\xa4 jollekin julkaisijalle. Lopulta Gametek osti pelin kansainv\xc3\xa4liset julkaisuoikeudet. Suomessa peli\xc3\xa4 levitti Toptronics erilaisella myyntipakkauksella.\n_START_SECTION_\nVastaanotto\n_START_PARAGRAPH_\nJulkaisussaan peli sai kritiikki\xc3\xa4 helppoudestaan ja tummasta tunnelmastaan. My\xc3\xb6hemm\xc3\xa4n arvion tehneen toimittaja Juho Kuorikosken mukaan peli on kunniaksi esikuvilleen, ja pelin pikselitaide ja \xc3\xa4\xc3\xa4nimaailma ovat kest\xc3\xa4neet hyvin aikaa. H\xc3\xa4n piti dialogia hyvin kirjoitettuna, mutta valitteli lukuisia kirjoitusvirheit\xc3\xa4. H\xc3\xa4n my\xc3\xb6s kehui pelin pulmia.'